Diari Oficial de la Generalitat Valenciana


Sumari del DOGV 7394, del 03-11-2014 (2014/9989)

ORDE 15/2014, de 20 d'octubre, de la Conselleria de Presidència i Agricultura, Pesca, Alimentació i Aigua, per la qual s'aproven les bases reguladores de les subvencions destinades al foment de races autòctones en perill d'extinció i es convoquen per a l'exercici 2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7394

Data del DOGV
:   03-11-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/9989


Data del document
:   20-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 15/2014, de 20 d'octubre, de la Conselleria de Presidència i Agricultura, Pesca, Alimentació i Aigua, per la qual s'aproven les bases reguladores de les subvencions destinades al foment de races autòctones en perill d'extinció i es convoquen per a l'exercici 2014. [2014/9989]  
L'Orde d'1 de febrer de 2008, de la Conselleria d'Agricultura, Pesca, Alimentació i Aigua, ha sigut la normativa autonòmica que ha regulat a la Comunitat Valenciana les subvencions per a la conservació de races en perill d'extinció. Esta orde desenrotllava el procediment de gestió de l'ajuda a la Comunitat Valenciana. El Reial Decret 1366/2007, de 19 d'octubre, sobre foment de les races autòctones espanyoles de protecció especial i en perill d'extinció, és la normativa estatal sobre la qual es basava per a procedir a la concessió de les activitats subvencionables.  
Amb la publicació del Reial Decret 1625/2011, de 14 de novembre, pel qual s'establixen les bases reguladores de les subvencions destinades al foment de les races autòctones en perill d'extinció, es pretén garantir la continuïtat del progrés i consolidació d'aquelles races ramaderes autòctones que han deixat de reunir els requisits que les qualificaven com en perill d'extinció, a causa dels bons resultats obtinguts des que es van iniciar estes ajudes. S'evita així que retornen a la situació inicial, i també es contribuïx a la consolidació del nostre patrimoni zoogenètic. Esta normativa té caràcter bàsic, per la qual cosa establix les línies fonamentals d'actuació en l'àmbit estatal.  
  
Així doncs, segons s'establix en l'article 4, les sol·licituds d'ajudes es presentaran davant de l'autoritat competent de la comunitat autònoma que haja atorgat el reconeixement oficial a l'entitat sol·licitant per a la gestió del llibre genealògic de la raça que es tracte.  
Així mateix, per a assegurar la màxima transparència de les mesures adoptades i un seguiment efectiu, d'acord amb el marc jurídic actual, estes ajudes es van sotmetre al Reglament (CE) número 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i que modifica el Reglament (CE) número 70/2001 (DOUE L 358, 16.12.2006). Queda emmarcada (esta ajuda) en l'article 16. Per este motiu, l'Administració General de l'Estat va comunicar a la Comissió Europea este règim d'ajudes, d'acord amb el que preveu l'article 20.1 del reglament de la comissió esmentada, i se li ha assignat el número d'ajuda, SA, 33446 (2011/XA).  
En l'actualitat, i segons el Reial Decret 2129/2008, de 26 de desembre, s'actualitza el Catàleg Oficial de Races de Bestiar d'Espanya, es cataloga en el seu annex com a raça autòctona de protecció especial en perill d'extinció l'ovella Guirra i la gallina de Chulilla.  
La Conselleria de Presidència i Agricultura, Pesca, Alimentació i Aigua, pretén mantindre de forma decidida el suport a aquelles activitats l'objectiu de les quals siga la conservació de les races autòctones, les quals s'emmarquen tant en el Pla Estratègic de la Conselleria com en la mateixa Llei de Ramaderia 6/2003, de 4 de març, de la Comunitat Valenciana. En este sentit, l'esmentada llei, en l'article 38, es referix a les agrupacions de desenrotllament ramader quant a la seua possibilitat d'accés a les ajudes públiques, i en l'article 49 es recull la importància de les races en perill d'extinció, per la qual cosa resulta necessari promoure el seu foment en la cria i utilització d'estos tipus de bestiar.  
Les nostres races autòctones en perill d'extinció constituïxen un patrimoni d'una riquesa incalculable a la Comunitat Valenciana, des de diversos punts de vista: econòmic, social, mediambiental i dels recursos genètics. Per això, i per l'interés creixent dels ramaders i col·lectius regionals per estes races autòctones, cal posar a disposició tant d'associacions de criadors ja constituïdes, com d'aquelles que puguen crear-se en un futur, una línia d'ajudes per a la seua conservació i foment.  
  
Per tot això, a proposta del director general de Producció Agrària i Ramaderia, en l'exercici de les competències que tinc atribuïdes  
  
ORDENE  
  
Article únic  
S'establixen les bases reguladores de la línia d'ajudes per al foment de les races autòctones espanyoles descrites en l'annex I i destinades a les organitzacions o associacions de ramaders reconegudes per la Comunitat Valenciana.  
  
DISPOSICIONS ADDICIONALS  
  
Primera  
Es convoquen per a l'exercici 2014 les ajudes a què fa referència l'article únic.  
  
Segona  
Les ajudes regulades en la present orde es concediran en l'exercici 2014 amb càrrec a l'aplicació pressupostària de la línia T3082007, capítol 4, del programa 714.80 de Desenrotllament i Millora de la Ramaderia per import de 48.000,00 ?. Els fons de la present convocatòria procedixen dels romanents de fons no compromesos del MAGRAMA a 31.12.2013.  
  
Tercera  
Per a l'exercici 2014, el termini de presentació de sol·licituds serà de 15 dies naturals comptats a partir de la publicació d'esta orde en el Diari Oficial de la Comunitat Valenciana.  
  
DISPOSICIÓ DEROGATÒRIA   
  
Única  
Queda derogada l'orde d'1 de febrer de 2008, de la Conselleria d'Agricultura, Pesca i alimentació, per la qual es publiquen les bases reguladores de la línia d'ajudes a favor de les associacions ramaderes per al foment de races autòctones espanyoles en perill d'extinció.  
  
DISPOSICIONS FINALS  
  
Primera. Delegació de competències  
Es delega en el director general competent en matèria de ramaderia per a la concessió i denegació de les ajudes previstes en esta orde.  
  
Segona. Facultat de desplegament  
Es faculta el director general competent en matèria de ramaderia per a emetre els actes, resolucions i instruccions que siguen necessaris per al desplegament i aplicació d'esta orde.  
  
Tercera. Entrada en vigor  
Esta norma entra en vigor l'endemà de la publicació en el Diari Oficial de la Comunitat Valenciana.  
  
  
València, 20 d'octubre de 2014  
  
El conseller de Presidència i   
Agricultura, Pesca, Alimentació i Aigua  
JOSÉ CÍSCAR BOLUFER  
  
  
ANNEX I  
Bases reguladores de la línia d'ajudes a favor de les associacions ramaderes per al foment de races autòctones espanyoles en perill d'extinció  
  
Apartat primer. Objecte de l'ajuda  
L'objecte de l'ajuda és la concessió de les subvencions per al foment de les races autòctones espanyoles contingudes en l'annex I del Reial Decret 2129/2008, de 26 de desembre, pel qual s'establix el Programa nacional de conservació, millora i foment de races ramaderes, destinades a les organitzacions o associacions de ramaders reconegudes per la Comunitat Valenciana.  
Apartat segon. Activitats subvencionables  
Les ajudes només podran concedir-se a les activitats empreses o realitzades, després de la presentació de la sol·licitud. Les activitats subvencionables són:  
a) Creació o manteniment de llibres genealògics. Els conceptes subvencionables seran els gastos derivats d'esta activitat, inclosos els del local o oficina, ordinadors i material informàtic i el seu manteniment o actualització, adquisició de material d'oficina no inventariable i contractació i gastos de personal tècnic i administratiu.  
b) Les que es deriven del desenrotllament del programa de millora oficialment reconegut per a la raça, en el qual s'arreplegaran les activitats destinades a la seua conservació in situ, així com la creació i manteniment de bancs de germosplasma en centres autoritzats oficialment i les proves destinades a determinar la qualitat genètica o el rendiment del bestiar. Les ajudes aniran encaminades a sufragar els gastos relatius a la implantació i desenrotllament dels programes de millora oficialment aprovats i els controls de rendiments per a la realització de les avaluacions genètiques dels animals i els programes de difusió de la millora.  
  
  
Apartat tercer. Requisits i obligacions dels beneficiaris  
Podran acollir-se a les ajudes a què es referix l'article anterior les organitzacions o associacions de ramaders reconegudes per la Comunitat Valenciana que complisquen els requisits següents:  
1) No tindre ànim de lucre.  
2) Estar oficialment reconegudes per a la gestió del llibre o llibres genealògics de la raça o races en perill d'extinció per la Comunitat Valenciana.  
3) En el cas que existisquen diverses associacions reconegudes per a una mateixa raça, ja siga en la mateixa comunitat autònoma o en distintes comunitats autònomes, hauran d'estar integrades en una única associació de segon grau, segons establix l'article 13.1 del Reial Decret 2129/2088, de 26 de desembre, pel qual s'establix el Programa nacional de conservació, millora i foment de les races ramaderes, per a poder accedir a estes ajudes, i caldrà que l'esmentada associació de segon grau siga la sol·licitant de les ajudes.  
4) Complir els requisits exigits pels articles 13.2 i 13.3 de la Llei 38/2003, de 17 de novembre, General de Subvencions, així com tindre la condició de pime d'acord amb el que establix l'annex I del Reglament (CE) número 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat comú en aplicació dels articles 107 i 108 del tractat.  
  
5) Complir les obligacions previstes en l'article 11 del Reial Decret 2129/2008, de 26 de desembre.  
  
Apartat quart. Forma i termini de presentació de les sol·licituds  
Les sol·licituds es presentaran preferentment, segons el model que s'incorpora com annex II d'esta orde, omplida en tots els seus termes, firmada pel representant legal, en qualsevol de les oficines de la Conselleria de Presidència i Agricultura, Pesca, Alimentació i Aigua de la Comunitat Valenciana, sense perjuí que es presenten en els llocs i pels mitjans previstos en l'article 38.4 de la Llei 30/1992, del Règim Jurídic de les Administracions Pública i del Procediment Administratiu Comú.  
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.  
A les sol·licituds s'haurà d'adjuntar la documentació següent:  
a) Fotocopia de l'acta fundacional, estatuts i CIF de l'entitat sol·licitant i justificant del poder de representació de la persona que firme la sol·licitud.  
b) Certificació del secretari de l'associació conforme es va adoptar l'acord de sol·licitar estes ajudes per l'òrgan competent de l'entitat.  
  
c) Memòria amb les actuacions per a les quals se sol·licita subvenció, que incloga els objectius que es pretenen aconseguir, els mitjans de què es disposa per a això i pressupost estimat dels factors previstos per a cada actuació, agrupats per cada una de les dos línies d'actuació previstes en l'apartat segon.  
d) Relació de visites a explotacions per al desenrotllament d'actuacions previstes en la memòria.  
e) Certificació del nombre total d'animals que figuren actualment inscrits en el llibre genealògic i del nombre d'animals inscrits en cada secció del llibre.  
f) Relació nominal dels propietaris dels animals inscrits amb informació de l'explotació i del nombre d'animals.  
g) Fitxa manteniment de tercers degudament omplida, segons model normalitzat, només per a aquelles entitats que concorren per primera vegada a la convocatòria o en cas de variació de dades.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.  
i) Declaració responsable de no estar incursos en les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
j) Documentació acreditativa de la condició de pime, d'acord amb l'annex I del Reglament (CE) número 651/2014, de la Comissió, de 17 de juny de 2014, pel qual és declaren determinades categories d'ajudes compatibles amb el mercat interior en aplicació dels articles 107 i 108 del tractat, que podrà consistir en una declaració responsable de la condició de pime.  
  
Apartat quint. Tramitació i esmena de defectes  
A estos efectes es designa el servici competent en matèria de ramaderia de la Conselleria de Presidència i Agricultura, Pesca, Alimentació i Aigua, com a òrgan competent en la Instrucció del procediment de concessió d'estes subvencions.  
Rebudes les sol·licituds, l'òrgan instructor comprovarà i verificarà que es troben degudament omplides i documentades de conformitat amb el que establix l'article tercer de la present convocatòria.  
  
Si la sol·licitud no està acompanyada dels documents o dades exigits es requerirà l'entitat sol·licitant perquè, en el termini màxim i improrrogable de 10 dies, s'esmene el defecte amb l'advertència que, si no ho fa, se'l tindrà per desistit en la seua petició en la resolució que haurà de ser dictada en els termes que preveu l'article 71 de la Llei 30/1992, de 26 de novembre, de Règim Jurídic de les Administracions Pública i del Procediment Administratiu Comú.  
El cap de servici competent en matèria de ramaderia podrà demanar al sol·licitant tota la informació i documents que estime necessaris per a resoldre adequadament les peticions.  
  
Apartat sext. Quantia i criteris per a la concessió de les ajudes  
1. La quantia total de la subvenció, que es destinarà a finançar els costos que ocasione la realització de les actuacions previstes en l'apartat segon serà amb fons dels pressupostos generals d'Estat, no podrà superar un màxim de 24.000 euros per raça i anualitat.  
  
La quantia de la subvenció no podrà superar el cost total de l'activitat objecte de la subvenció, ni els límits establits en el Reglament (CE) número 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) número 70/2001, ni tampoc les quanties i percentatges màxims estimats per a les subvencions següents:  
a) Creació o manteniment de llibres genealògics. El percentatge de l'ajuda serà el 100 per cent de l'import sol·licitat, d'acord amb l'article 16.1.a del Reglament (CE) número 1857/2006, de la Comissió, de 26 de desembre.  
b) Proves destinades a determinar la qualitat genètica o el rendiment del bestiar. El percentatge de l'ajuda serà el 70 per cent de l'import sol·licitat, d'acord amb l'article 16.1.b del Reglament (CE) número 1857/2006, de la Comissió, de 26 de desembre.  
2. Si el conjunt de les ajudes sol·licitades supera els fons disponibles, es tindran en compte els criteris de valoració següents:  
a) Sol·licituds de les associacions de segon grau que agrupen associacions de criadors d'animals de races pures en perill d'extinció: 3 punts  
b) Sol·licituds d'associacions que gestionen races autòctones en perill d'extinció: 2 punts.  
c) Capacitat de l'organització o associació de criadors per a desenrotllar les actuacions a finançar, especialment les activitats relacionades amb el programa de millora, amb la major eficàcia, eficiència i economia de mitjans personals i materials, tenint en compte els censos i explotacions: 1 punt.  
d) Per cada 100 exemplars de raça autòctona reconeguda: 0,0001 punts fins a un màxim d'1 punt  
e) Per cada treballador discapacitat que contracten: 0,5 punts, amb un màxim d'1 punt.  
f) Per cada 5 explotacions pertanyents a l'associació: 0,01 punt, amb un màxim d'un 1 punt.  
g) Interés socioeconòmic de la raça per a l'àrea en què s'explota: 1 punt  
Si ordenats tots els expedients d'acord amb el procediment descrit, queda un grup de sol·licituds en el mateix nivell de puntuació i no és possible atendre a totes les sol·licituds, es procedirà al seu prorrateig.  
  
3. Les subvencions seran compatibles amb altres que puguen concedir les administracions públiques, ens públics adscrits o que en depenguen, tant nacionals com internacionals, i altres persones físiques o jurídiques de naturalesa privada, i no superaran el cost total de l'activitat subvencionada. Així mateix haurà de comunicar les altres subvencions o ajudes percebudes per al mateix fi i en cap cas se superarà ni la quantia ni els percentatges màxims establits, d'acord amb el Reglament 1857/2006,  
  
Apartat sèptim. Tramitació, esmena de defectes i resolució de les ajudes  
1. La instrucció del procediment de concessió de subvencions correspon al servici amb competències en matèria de sanitat animal, que realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals haja de formular-se la proposta de resolució. Caldrà remetre a l'òrgan col·legiat un informe d'avaluació de les sol·licituds.  
L'òrgan col·legiat emetrà un informe en què es concrete el resultat de l'avaluació efectuada, i basant-se en este serà l'encarregat de realitzar la proposta de resolució de concessió de les ajudes, a la vista de l'informe d'avaluació de les sol·licituds.  
Este òrgan col·legiat estarà integrat per tres membres nomenats per la direcció general competent en matèria de ramaderia: un cap de servici que actuarà en qualitat de president i dos caps de secció que actuaran en qualitat de vicepresident i secretari. En cas de vacant, absència, malaltia o una altra causa legal el president serà substituït pel vicepresident. Tots els membres així com els seus suplents en cas de vacant, absència, malaltia o una altra causa legal seran designats per la direcció general competent en matèria de ramaderia.  
A la vista de la documentació aportada i la proposta de l'òrgan col·legiat, l'òrgan competent per a resoldre la concessió d'estes ajudes, d'acord amb l'import previst en l'apartat sext, serà el conseller competent en matèria de ramaderia. La resolució inclourà la concessió o denegació expressa de la subvenció, de la qual estaran exclosos tots els impostos.  
El termini màxim per a resoldre i notificar la resolució del procediment no podrà excedir sis mesos comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb allò que disposa l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.  
  
2. En les convocatòries i en les resolucions de concessió de la subvenció es tindran en compte les disponibilitats pressupostàries i es farà constar expressament quins fons procedixen dels Pressupostos Generals de l'Estat  
La resolució es notificarà als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La pràctica d'esta notificació o publicació s'ajustarà a les disposicions contingudes en l'article 59 de l'esmentada llei.  
Esta resolució serà definitiva en via administrativa, i contra esta podrà interposar-se potestativament un recurs de reposició davant del conseller de Presidència i Agricultura, Pesca, Alimentació i Aigua en un termini d'un mes a comptar de l'endemà del dia en què tinga lloc la seua notificació, o impugnar-se directament davant de l'orde jurisdiccional per mitjà de la interposició de recursos contenciosos administratius en el termini de dos mesos a partir de l'endemà de la seua notificació davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 46.1 de la Llei reguladora de la jurisdicció contenciosa administrativa (Llei 29/1998, de 13 de juliol, publicada en el BOE 167, 14.07.1998).  
  
Apartat octau. Justificació  
Els sol·licitants que obtinguen una resolució favorable de concessió d'ajuda, hauran de comunicar la finalització de les actuacions al servici competent en matèria d'ajudes en ramaderia, abans del dia 15 de novembre de l'exercici en què estiga referida la corresponent convocatòria i adjuntar una memòria final, on s'explicarà cadascuna de les actuacions realitzades i la seua incidència en la conservació i foment de la raça, i es reflectirà el grau de compliment dels objectius recollits en la memòria inicial.  
Junt amb la memòria final s'haurà de presentar la documentació següent:  
b) Compte justificatiu del gasto de cada una de les actuacions desenrotllades, que incloga una relació classificada dels gastos de l'activitat, amb identificació el creditor, i del document, el seu import, data d'emissió i data de pagament, junt amb els justificants originals dels gastos subvencionables realitzats per a portar-les a cap, i els seus justificants de pagament, així com allò que s'ha recollit en la resta d'apartats de l'article 30 de la Llei 38/2003, de 17 de novembre, General de Subvencions.  
  
c) Relació detallada d'altres ingressos o subvencions que hagen finançat l'activitat subvencionada amb indicació del seu import i la seua procedència  
d) Quan l'import del gasto subvencionable supere les quanties establides en l'apartat 3 de l'article 31 de la Llei 38/2003, de 17 de novembre, General de Subvencions, modificat per la disposició final quinta de la Llei 14/2011, d'1 de juny, de 50.000 euros quan es tracte de contractes d'obra, o de 18.000 euros en la resta, s'hauran de sol·licitar tres ofertes valorades de diferents proveïdors i memòria que en justifique l'elecció.  
e) Quan l'import siga igual o superior a 2.500,00 ?, la justificació del pagament serà necessàriament la transferència bancària, d'acord amb l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau.  
f) Certificació del nombre total d'animals que figuren actualment inscrits en el llibre genealògic i del nombre d'animals inscrits en cada secció del llibre.  
g) Relació nominal dels propietaris dels animals inscrits amb informació de l'explotació i del nombre d'animals.  
  
Apartat nové. Inspecció i control  
El servici competent en matèria d'ajudes de ramaderia podrà realitzar tots els controls administratius i inspeccions sobre el terreny que considere oportunes, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i condicions previstes en la present resolució.  
L'acceptació d'estes ajudes implica que les associacions beneficiàries i els criadors inscrits en elles queden compromesos a col·laborar en els esmentats controls i inspeccions i proporcionar qualsevol documentació que es considere necessària per a la comprovació del compliment dels requisits i li siga requerida per l'autoritat competent.  
  
Apartat deu. Pagament de les subvencions concedides  
Efectuades les comprovacions oportunes, amb un informe previ del servici competent en matèria d'ajudes de ramaderia, la Conselleria de Presidència i Agricultura, Pesca, Alimentació i Aigua, procedirà a tramitar el pagament de les ajudes que hagen sigut correctament justificades pel sol·licitant.  
  
Apartat onze. Reintegrament de subvencions  
Segons establix l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.  
El procediment de reintegrament de les quantitats percebudes es regirà pel que establix el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Es produirà la pèrdua del dret al cobrament total o parcial de la subvenció en el supòsit de falta de justificació o en el cas de concurrència d'alguna de les causes previstes en l'article 37 de la Llei General de Subvencions.  
  
Apartat dotze. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent de subvencions atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
  
Apartat tretze. Acceptació  
La participació en esta convocatòria de concessió de subvenció suposa l'acceptació del seu contingut.  
En tot allò no especificat en la present orde caldrà ajustar-se al que disposa la Llei 38/2003, General de Subvencions, de 17 de novembre.  
  
Apartat catorze. Quanties màximes  
Les quanties totals màximes d'esta orde, així com la línia de subvenció que la finança es farà pública anualment mitjançant una resolució del conseller de Presidència i Agricultura, Pesca, Alimentació i Aigua i la seua publicació en el Diari Oficial de la Comunitat Valenciana per la qual s'establixen els imports globals per a cada exercici.